ईश्वर दिखाई क्यों नहीं देता? इसका उत्तर है कि ईश्वर अत्यन्त व सर्वातिसूक्ष्म है। उदाहरण यह है कि सभी भौतिक पदार्थ सूक्ष्म परमाणुओं से मिलकर बने होते हैं। एक से अधिक परमाणुओं से अणु और अणुओं के समूह को तत्व व पदार्थ कहते हैं। इन परमाणु व अणुओं को वैज्ञानिक भी जानते व मानते हैं परन्तु यह उन्हें भी दृष्टिगोचर नहीं होते। अणु व परमाणु तो क्या परमाणु में जो इलेक्ट्रान, प्रोटान एवं न्यूट्रोन आदि कण होते हैं वह तो परमाणु से भी अत्यन्त सूक्ष्म होते हैं, उन्हें तो देखने का प्रश्न ही नहीं है। ऐसे अनेक कारण हैं जिससे यह सिद्ध किया जा सकता है कि किसी पदार्थ का आंखों से दिखाई न देना उसके अस्तित्व के न होने को सिद्ध नहीं करता है। अतः ईश्वर का आंखों से दिखाई न देना इस बात का प्रमाण नहीं है कि ईश्वर का अस्तित्व नहीं है। ईश्वर है और वह वैसा ही है जैसा वेदों में वर्णित है और जो तर्क व युक्तियों से भी सिद्ध है।